<classify> Na Sussan Uhinga Tanga MAMLAKA ya Mapato Tanzania TRA Mkoa wa Tanga imekifunga Chuo Kikuu cha Eckern Forde kutokana na madeni ya kodi ya mapato. Hatua hiyo inatokana na chuo hicho kudaiwa kutolipa madeni hayo ya Ongezeko la Thamani VAT pamoja na ile ya mishahara kwa wafanyakazi PAYE tangu mwaka 2012 hadi 2016. Meneja wa TRA Mkoa wa Tanga, Masawa Masatu, alisema jana kuwa uamuzi huo umechukuliwa baada ya kubainika kuwa ni wadaiwa sugu wa kodi za TRA. Alisema taasisi hiyo inamiliki majengo ya shule, shule ya msingi, sekondari, chuo cha ualimu na hosteli. Alipotakiwa kutaja ni kiasi gani cha fedha kinachodaiwa chuo hicho, Masatu alisema taratibu haziruhusu kutaja deni la mdaiwa kwa mujibu wa sheria. Alipotafuta Mkuu wa Chuo hicho, Profesa Kiango, alisema kuwa wao wataendelea na masomo kwa sababu ni majengo ya utawala ndiyo yaliyofungwa na si madarasa na walimu wataendelea na ratiba zao.  <topic>: KITAIFA 